C 224/28
LT
Europos Sąjungos oficialusis leidinys
2022 6 8
2021 m. lapkričio 24 d., trečiadienis
4. pažymi, kad technologijų, įskaitant naujas skaitmenines programas, atsinaujinančiųjų išteklių elektros energijos gamybą ir baterijas, skirtas elektromobiliams ir mažosioms transporto priemonėms, kūrimas ir plataus masto diegimas ateityje padidins tam tikrų svarbiausiųjų žaliavų ir kitų žaliavų paklausą; ragina atsižvelgti į tai, kad augantys šalių klimato srities ir skaitmeniniai užmojai didina konkurenciją pasaulinėse rinkose ir daro papildomą spaudimą jų tiekimo saugumui Europoje;
5. ragina Komisiją iki 2023 m. kruopščiai peržiūrėti svarbos vertinimo metodiką prieš paskelbiant kitą svarbiausių žaliavų sąrašą, kad būtų galima įvertinti, ar sąrašą reikia išplėsti, atsižvelgiant į tarptautinės padėties, susijusios su svarbiausiomis žaliavomis, pokyčius, būsimos svarbiausiųjų žaliavų ir kitų žaliavų paklausos scenarijus ir socialinius bei ekologinius kriterijus, pagrįstus JT verslo ir žmogaus teisių pagrindiniais principais ir darnaus vystymosi tikslais, kad būtų galima susidaryti platesnį vaizdą apie gavybos sąlygas visame pasaulyje; taip pat ragina Komisiją savo tiekimo rizikos analizėje tinkamai atsižvelgti į visų rūšių išorinį poveikį aplinkai, susijusį su gavyba ir apdorojimu; taip pat ragina surengti išsamias diskusijas, kuriose dalyvautų visi suinteresuotieji subjektai;
6. ragina Komisiją atkreipti dėmesį ne tik į svarbiausiąsias žaliavas, bet ir į galimą kitų žaliavų, kurių reikia stiprioms tiekimo grandinėms, gamybos tęstinumui ir dvejopai pertvarkai, kritinę svarbą ir galimybę jų gauti iš ES šaltinių, taip pat atsižvelgiant į natūralų mineralų retumą; pabrėžia, kad didėja ne tik specializuotų naudingųjų iškasenų, bet ir „plačiai gaminamų“ žaliavų, pavyzdžiui, vario, helio ir nikelio paklausa neutralaus poveikio klimatui visuomenėje;
7. prašo Komisijos laikytis holistinio požiūrio vertinant kelių mažo anglies dioksido kiekio, atsinaujinančiųjų išteklių ir skaitmeninių technologijų, konkuruojančių dėl tų pačių svarbiausiųjų žaliavų, poveikį ir išnagrinėti svarbiausias tiekimo grandines, atsižvelgiant į atskirų sektorių poreikius; pabrėžia, kad svarbu užtikrinti, jog pirmenybė būtų teikiama principui „svarbiausia – energijos vartojimo efektyvumas“, nuliniam išmetamųjų teršalų kiekiui ir efektyvaus išteklių naudojimo sprendimams;
8. prašo Komisijos užtikrinti, kad nacionaliniuose atsparumo ir gaivinimo planuose pagal priemonę „NextGeneratio­ nEU“ būtų sprendžiamos problemos, susijusios su aplinkos ir socialiniu požiūriu tvariu svarbiausiųjų žaliavų tiekimu; prašo valstybių narių daugiau investuoti į svarbiausiųjų žaliavų perdirbimą ir į savo strateginius ekonomikos gaivinimo planus įtraukti svarbiausiųjų žaliavų reikalavimus, tiekimo šaltinius ir sąnaudas;
9. ragina investuoti į darbuotojų mokymą ir perkvalifikavimą, be kita ko, naudojantis Teisingos pertvarkos mechanizmu, nes kasybos įgūdžius galima perkelti į metalo ir mineralų kasybą, apdorojimą ir antrinį perdirbimą, geriausia, tuose pačiuose regionuose; ragina Komisiją užtikrinti, kad atitinkamu finansavimu būtų sprendžiami dėl pertvarkos buvusiose kasybos vietovėse kylančio socialinio poveikio, poveikio užimtumui ir poveikio aplinkai klausimai;
10. ragina Komisiją ir valstybes nares kai įmanoma greičiau sukurti bendriems Europos interesams svarbų projektą dėl svarbiausiųjų žaliavų, kuriuo būtų strategiškai ir tvariai planuojamas mūsų dvejopos pertvarkos siekis ir į kurį būtų įtraukti reikalavimai, tiekimo šaltiniai ir sąnaudos (socialinės, aplinkosauginės ir finansinės); pabrėžia, kad šis bendriems Europos interesams svarbus projektas turėtų apimti visas susijusias temas, siekiant sumažinti kritinę svarbą ir priklausomybę, pvz., perdirbimo, pakartotinio naudojimo, pakeitimo kitomis medžiagomis, medžiagų naudojimo mažinimo ir kasybos temas; pabrėžia, kad šiais projektais turėtų būti išlaisvintas neišnaudotas potencialas ES šalyse, kuriose yra daug svarbiausiųjų žaliavų ir kurios turi daug nepanaudotų šaltinių;
11. ragina Komisiją skatinti mažųjų ir vidutinių įmonių (MVĮ) mokslinius tyrimus ir plėtrą, įgūdžius ir kompetencijas svarbiausiųjų žaliavų srityje, kaip ES aukštųjų technologijų, pvz., ličio jonų baterijų, kuro elementų, vėjo jėgainių, elektros traukos variklių, fotovoltinių technologijų, robotikos, bepiločių orlaivių, 3D spausdinimo ir įvairių skaitmeninių technologijų bei medicinos prietaisų, augimo strategiją;
12. ragina Komisiją atlikti išsamų mokslinį ir įrodymais pagrįstą poveikio vertinimą, siekiant nustatyti minimalius strateginės svarbos svarbiausiųjų žaliavų kiekius, kurių reikia dvejopai pertvarkai;